CELEX: 32021D0730
Language: el
Date: 2021-04-29 00:00:00
Title: Απόφαση (ΕΕ) 2021/730 της Ευρωπαϊκής Κεντρικής Τράπεζας της 29ης Απριλίου 2021 που τροποποιεί την απόφαση (ΕΕ) 2109/1349 σχετικά με τη διαδικασία και τις προϋποθέσεις άσκησης ορισμένων εξουσιών επίβλεψης των συστημικώς σημαντικών συστημάτων πληρωμών από τις αρμόδιες αρχές (EKT/2021/19)

5.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 157/7
               
            
         ΑΠΟΦΑΣΗ (ΕΕ) 2021/730 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 29ης Απριλίου 2021
         που τροποποιεί την απόφαση (ΕΕ) 2109/1349 σχετικά με τη διαδικασία και τις προϋποθέσεις άσκησης ορισμένων εξουσιών επίβλεψης των συστημικώς σημαντικών συστημάτων πληρωμών από τις αρμόδιες αρχές (EKT/2021/19)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 3.1, 22 και 34.1 πρώτη περίπτωση,
         Έχοντας υπόψη τον κανονισμό (ΕΕ) αριθ. 795/2014 της Ευρωπαϊκής Κεντρικής Τράπεζας, της 3ης Ιουλίου 2014, σχετικά με τις απαιτήσεις επίβλεψης για τα συστημικώς σημαντικά συστήματα πληρωμών (EKT/2014/28) (1), και ιδίως το άρθρο 21 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 795/2014 (EKT/2014/28) καθορίζει απαιτήσεις επίβλεψης που εφαρμόζονται στα συστημικώς σημαντικά συστήματα πληρωμών (ΣΣΣΠ). Οι διαχειριστές ΣΣΣΠ με εγκατάσταση σε κράτη μέλη της ζώνης του ευρώ πρέπει να διασφαλίζουν τη συμμόρφωση των ΣΣΣΠ που διαχειρίζονται με τις εν λόγω απαιτήσεις. Οι αρμόδιες αρχές που ορίζονται για να επιβλέπουν τα ΣΣΣΠ πρέπει να διαθέτουν επαρκείς πόρους και εξουσίες επίβλεψης. Ορισμένες από τις εξουσίες αυτές παρατίθενται στο άρθρο 21 του κανονισμού (ΕΕ) αριθ. 795/2014 (EΚΤ/2014/28), βάσει του οποίου η Ευρωπαϊκή Κεντρική Τράπεζα (ΕΚΤ) εξέδωσε την απόφαση (ΕΕ) 2019/1349 της Ευρωπαϊκής Κεντρικής Τράπεζας (EΚΤ/2019/25) (2), η οποία καθορίζει λεπτομερέστερα τη διαδικασία και τις προϋποθέσεις άσκησης των εν λόγω εξουσιών επίβλεψης από τις αρμόδιες αρχές.
                  
               
                     (2)
                  
                  
                     Πρόσφατα ο κανονισμός (ΕΕ) αριθ. 795/2014 (ΕΚΤ/2014/28) τροποποιήθηκε, προκειμένου να προβλεφθεί ότι σε ειδικές και εξαιρετικές περιστάσεις ενδέχεται να είναι επωφελής η επίβλεψη της συμμόρφωσης των ΣΣΣΠ που πληρούν τα κριτήρια του άρθρου 1 παράγραφος 3 σημείο iii) του εν λόγω κανονισμού με τις απαιτήσεις που αυτός ορίζει από δύο κεντρικές τράπεζες του Ευρωσυστήματος οριζόμενες ως αρμόδιες αρχές, δηλαδή μια εθνική κεντρική τράπεζα και την ΕΚΤ, προκειμένου να αξιοποιούνται οι γνώσεις της οικείας εθνικής κεντρικής τράπεζας σχετικά με την επιβλεπόμενη οντότητα και η προϋπάρχουσα μεταξύ τους σχέση, αλλά και να αναγνωριστεί ο ρόλος της ΕΚΤ στην επίβλεψη των ΣΣΣΠ.
                  
               
                     (3)
                  
                  
                     Ως εκ τούτου, η απόφαση (ΕΕ) 2019/1349 (ΕΚΤ/2019/25) θα πρέπει να τροποποιηθεί, ώστε να αποσαφηνιστεί ο τρόπος άσκησης των εξουσιών επίβλεψης και τήρησης των συναφών διαδικαστικών πτυχών σε περίπτωση που δύο κεντρικές τράπεζες του Ευρωσυστήματος ορίζονται ως αρμόδιες αρχές σε σχέση με ΣΣΣΠ που πληροί τα κριτήρια του άρθρου 1 παράγραφος 3 σημείο iii) του κανονισμού (ΕΕ) αριθ. 795/2014 (ΕΚΤ/2014/28).
                  
               
                     (4)
                  
                  
                     Για τους λόγους αυτούς η απόφαση (ΕΕ) 2019/1349 (ΕΚΤ/2019/25) θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις
            Η απόφαση (ΕΕ) 2019/1349 (ΕΚΤ/2019/25) τροποποιείται ως εξής:
            
                        1.
                     
                     
                        το άρθρο 2 τροποποιείται ως εξής:
                        
                                    α)
                                 
                                 
                                    παρεμβάλλεται η ακόλουθη παράγραφος 1α:
                                    
                                       «1α.   Όταν δύο κεντρικές τράπεζες του Ευρωσυστήματος ορίζονται ως αρμόδιες αρχές σε σχέση με ορισμένο ΣΣΣΠ για τους σκοπούς του κανονισμού (ΕΕ) αριθ. 795/2014 (EΚΤ/2014/28), και εκτός αν άλλως ορίζει ειδικά η απόφαση χαρακτηρισμού του οικείου συστήματος πληρωμών ως ΣΣΣΠ βάσει του άρθρου 1 παράγραφος 2 του ως άνω κανονισμού, ισχύουν οι ακόλουθες αρχές:
                                       
                                                   α)
                                                
                                                
                                                   οι εξουσίες και τα δικαιώματα αρμόδιας αρχής κατά την παρούσα απόφαση μπορούν να ασκούνται είτε μεμονωμένα από κάθε μία εκ των δύο κεντρικών τραπεζών του Ευρωσυστήματος που ορίζονται ως αρμόδιες αρχές είτε από κοινού και από τις δύο·
                                                
                                             
                                                   β)
                                                
                                                
                                                   τυχόν υποχρέωση της αρμόδιας αρχής να ενεργεί με καθορισμένο τρόπο ή να αναλαμβάνει συγκεκριμένη δράση σε σχέση με την άσκηση συγκεκριμένης εξουσίας κατά την παρούσα απόφαση αποτελεί υποχρέωση της κεντρικής τράπεζας του Ευρωσυστήματος που ασκεί τη συγκεκριμένη εξουσία ή, σε περίπτωση που αυτή ασκείται από κοινού και από τις δύο κεντρικές τράπεζες του Ευρωσυστήματος που ορίζονται ως αρμόδιες αρχές, υποχρέωση κάθε μίας εξ αυτών·
                                                
                                             
                                                   γ)
                                                
                                                
                                                   οι δύο κεντρικές τράπεζες του Ευρωσυστήματος που ορίζονται ως αρμόδιες αρχές συντονίζουν μεταξύ τους τυχόν αλληλεπιδράσεις με τον διαχειριστή του οικείου ΣΣΣΠ και τυχόν αιτήματα που του απευθύνουν·
                                                
                                             
                                                   δ)
                                                
                                                
                                                   τυχόν υποχρέωση διαχειριστή ΣΣΣΠ ή ανεξάρτητου εμπειρογνώμονα, ανάλογα με την περίπτωση, έναντι αρμόδιας αρχής κατά την παρούσα απόφαση αποτελεί υποχρέωση έναντι κάθε μίας εκ των δύο κεντρικών τραπεζών του Ευρωσυστήματος που ορίζονται ως αρμόδιες αρχές, και απάντηση σε τυχόν αίτημα κάθε μίας εξ αυτών ή αμφότερων βάσει της παρούσας απόφασης υποβάλλεται σε κάθε μία εξ αυτών.».
                                                
                                             
                                 
                              
                  
         
            Άρθρο 2
            Τελική διάταξη
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 29 Απριλίου 2021.
            
               
                  Για το Διοικητικό Συμβούλιο της ΕΚΤ
               
               
                  Η Πρόεδρος της ΕΚΤ
               
               Christine LAGARDE
            
         
         
            (1)  ΕΕ L 217 της 23.7.2014, σ. 16.
         
            (2)  Απόφαση (ΕΕ) 2019/1349 της Ευρωπαϊκής Κεντρικής Τράπεζας, της 26ης Ιουλίου 2019, σχετικά με τη διαδικασία και τις προϋποθέσεις άσκησης ορισμένων εξουσιών επίβλεψης των συστημικώς σημαντικών συστημάτων πληρωμών από τις αρμόδιες αρχές (EΚΤ/2019/25) (ΕΕ L 214 της 16.8.2019, σ. 16).